Fil-periferija tal-Belt Kapitali ta' Malta, bejn il-Floriana u l-Imsida, tinsab il-belt storika Tal-Pietà. Matul ix-xhur li ġejjin, din il-lokalità se tingħata iktar attenzjoni, hekk kif l-Awtorità tal-Ippjanar ser terġa' tibda l-mixjiet edukattivi popolari tagħha. L-organizzatriċi tal-avveniment, Maria Spiteri, taqsam xi għarfien interessanti dwar għaliex il-pubbliku għandu jattendi għal waħda minn dawn il-mawriet fil-Ħdud li ġejjin. Tal-Pietà hija belt relattivament żgħira tul xatt il-baħar bejn il-Floriana u l-Imsida. Il-lokalità fformat kważi immedjatament wara l-Assedju l-Kbir tal-1565, l-aktar minħabba l-viċinanza tagħha mal-Belt Valletta li kienet bdiet tiġi ppjanata u mibnija. Għalkemm imfixkla darbtejn mill-pesta, iż-żona rat tkabbir fil-popolazzjoni, tant li nbniet kappella u kunvent iddedikati lill-Madonna tad-Duluri. Għal xi żmien, il-Kappella serviet ukoll bħala viċi parroċċa għall-knisja tan-Nawfraġju ta' San Pawl fil-Belt Valletta. Tant kienet importanti din il-kappella li spiċċat tat isimha lill-lokalità. "Ħafna Maltin għandhom tendenza li juru interess biex iżuru postijiet kulturali bħall-Belt Valletta u l-Imdina, magħrufin għall-arkitettura Barokka u l-awra storika għanja tagħhom, iżda għandhom it-tendenza li jkunu jafu ħafna inqas dwar l-ibliet inqas frekwentati mit-turisti. B'hekk jinsew postijiet bħal Tal-Pietà, li hija lokalità residenzjali antika b'bini arkitettoniku mill-isbaħ," tenfasizza Maria Spiteri. "Dawn il-mixjiet huma verament affaxxinanti għaliex jagħtu lill-parteċipanti ċ-ċans li jesperjenzaw b'mod dirett l-istorja, l-arkitettura u l-kultura tal-lokalità. L-esperti tal-wirt tagħna jirnexxilhom jikxfu l-istejjer ghonja u vibranti marbuta mal-bini u s-siti storiċi," tispjega s-Sinjura Spiteri. Fl-aħħar tas-snin għoxrin tas-seklu l-ieħor, il-gvern Ingliż iddeċieda li jibni Sptar Ġenerali ġdid u, minħabba l-pożizzjoni strateġika Tal-Pietà f'Malta, għażel sit fin-naħa ta' fuq Tal-Pietà. Dan wassal għall-ħolqien ta' insedjament urban ġdid b'popolazzjoni li kibret malajr u li ħa l-isem ta' Gwardamanġa. Il-mixja ta' tliet sigħat se tieħu lill-viżitaturi f'postijiet li mhumiex faċilment aċċessibbli għall-pubbliku. Waħda mill-waqfiet se tkun Villa Guardamangia, residenza li kienet laqgħet lill-Prinċipessa Eliżabetta mill-1949 sal-1951 meta żewġha, il-Prinċep Philip, Duka ta' Edinburgh, kien stazzjonat Malta bħala uffiċjal tar-Royal Navy. Il-Villa dalwaqt se tgħaddi minn proċess estensiv ta' restawr. Tul ir-rotta, il-parteċipanti se jżuru wkoll żewġ ċimiterji. Iċ-ċimiterju Ta' Braxia kien iddisinjat u ppjanat mill-perit rinomat Malti Emanuele Luigi Galizia lejn nofs (1857) tas-seklu dsatax. Huwa wieħed mill-ftit ċimiterji li jħaddnu iżjed minn reliġjon waħda fil-gżira, u l-post fejn huma midfunin personalitajiet prominenti, inkluż il-ballerina Russa, Prinċipessa Natalie Poutiatine. Ċimiterju ieħor, li jinsab tefgħa ta' ġebla 'l bogħod, huwa ċ-ċimiterju militari f'Tal-Pietà. Dan iċ-ċimiterju għandu aktar minn 2,000 qabar li minnhom 1,300 kienu suldati li ġġieldu fl-Ewwel u t-Tieni Gwerer Dinjija. Il-parteċipanti se jitgħallmu wkoll japprezzaw mhux biss l-arkitettura sabiħa Barokka u Neoklassika ta' wħud mill-binjiet uniċi f'Tal-Pietà, bħal Villa Frere, iżda bini protett bħall-kupless industrijali Blackley Bakery, kif ukoll modernist bhal Television House u l-Isptar San Luqa. Din l-arkitettura u d-disinn Modernist ġew introdotti fil-bidu tas-seklu għoxrin b'reazzjoni għall-bidliet fuq skala kbira fit-teknoloġija u s-soċjetà. Matul il-mawra, il-parteċipanti se jitgħallmu wkoll dwar id-diversi inizjattivi li għalihom l-Awtorità tal-Ippjanar tat kontribut fil-lokalità, permezz tal-iskedar, jew inkella bil-proġetti li saru permezz tal-Fond għall-Ippjanar tal-Iżvilupp, jew l-iskema ta' għoti ta' fondi 'Irrestawra Darek'. Fosthom, il-viżitaturi se jkunu jistgħu japprezzaw ix-xogħlijiet ta' restawr u tisbiħ li ġew iffinanzjati reċentement fuq il-faċċata tal-kunvent u r-rikostruzzjoni tal-funtana tal-ilma tax-xorb li ġiet installata barra l-kappella fi tmiem is-seklu dsatax. Din il-funtana tal-ilma tax-xorb kienet waħda minn numru ta' funtani li tpoġġew f'diversi ċentri u punti strateġiċi f'Malta wara li l-Istat kien, skont l-istudji u s-suġġeriment tal-inġinier Oswald Chadwick, beda jipprovdi pompi tal-ilma fit-toroq u l-kantunieri tal-bliet u l-irħula. Maria Spiteri tirrimarka li "l-mixja hija għal persuni ta' kull età. Nitolbu biss lill-parteċipanti iġibu magħhom par żarbun komdu tal-mixi, plug-in ear phones, maskra u flixkun ilma. Nipprovdulhom receivers tar-radju portabili biex ikunu jistgħu jsegwu u jisimgħu b'mod ċar dak li se jkunu qed jispjegaw ir-rappreżentanti tat-tours. L-użu tar-receivers jippermetti wkoll lill-parteċipanti jżommu d-distanza soċjali bejniethom." Biex tirriżerva post żur www.pa.org.mt. Il-parteċipanti huma mitlubin jagħtu donazzjoni ta’ €5 b’risq id-Dar tal-Providenza. Dati tat-Tours: 9 ta’ Jannar 2022 6 ta’ Frar 2022 6 ta’ Marzu 2022 3 ta’ April 2022 8 ta’ Mejju 2022 Miktub Minn Iħobb il-lingwa Maltija u jsegwi b’mod attiv ix-xena mużikali lokali. Id-dinja tal-ispettaklu taffaxxinah u l-għaxqa tiegħu jara xows differenti. Biex jirrilassa Emil jieħu gost imur ħdejn il-baħar u fil-kampanja, hemm isib ftit kwiet ’il bogħod mill-ġenn. Stejjer popolari "Ma Nistax Nemmen Li Ħallejtna.. Tassew Surreali… Ninsabu Xxukkjati..." - Moira Stafrace Ssellem Il-Memorja Ta' Julian Formosa Bil-Filmat: "Qas Naf Min Hu Albano!" - Philippa Fuq Fomm Kulħadd Wara Li Tgħid Li Ma Tafx Min Hu Albano! Bil-Filmat: L-Għarusa Tkanta L-Ave Maria Mal-Wasla Tagħha Fil-Knisja - Mument Emozzjonali! Bil-Filmat: Mument Li Fih Aiken Jiżvela Xi Ħaġa Personali Ser Jibqa' Jissemma Żgur!